Valitus, jonka Viara Todorova Androva on tehnyt 9.7.2015 virkamiestuomioistuimen asiassa F-78/12, Todorova Androva v. neuvosto, 29.4.2015 antamasta tuomiosta
(Asia T-366/15 P)
Oikeudenkäyntikieli: ranska
Asianosaiset
Valittaja: Viara Todorova Androva (Rhode-Saint-Genèse, Belgia) (edustaja: asianajaja M. Velardo)
Muut osapuolet: Euroopan unionin neuvosto, Euroopan komissio ja Euroopan unionin tilintarkastustuomioistuin
Vaatimukset
Valittaja vaatii unionin yleistä tuomioistuinta
kumoamaan 29.4.2015 annetun tuomion F-78/12 ja ratkaisemaan itse asian
vaihtoehtoisesti palauttamaan asian virkamiestuomioistuimen ratkaistavaksi
velvoittamaan neuvoston korvaamaan oikeudenkäyntikulut.
Oikeudelliset perusteet ja pääasialliset perustelut
Valituksensa tueksi valittaja vetoaa neljään valitusperusteeseen.
Ensimmäinen valitusperuste, joka perustuu oikeudelliseen virheeseen, koska virkamiestuomioistuin on katsonut, että Euroopan unionin henkilöstösääntöjen 45 artiklan perusteella ei ole mahdollista ottaa huomioon ylennyskelpoisten virkamiesten luetteloon kirjaamista varten väliaikaisena toimihenkilönä hankittua virkaikää.
Toinen valitusperuste, joka perustuu virkamiestuomioistuimen tekemään oikeudelliseen virheeseen, koska se on katsonut, ettei nyt käsiteltävään asiaan sovelleta unionin tuomioistuimen oikeuskäytäntöä, sellaisena kuin se johtuu 8.9.2011 annetusta tuomiosta Rosado Santana (C-177/10, Kok., EU:C:2011:557), vaan oikeuskäytäntöä, joka johtuu 7.3.2013 annetusta määräyksestä Rivas Montes (C-178/12, EU:C:2013:150).
Kolmas valitusperuste, joka perustuu oikeudelliseen virheeseen, koska virkamiestuomioistuin on katsonut, että yhdenvertaisen kohtelun periaatteen loukkaamista koskeva kanneperuste oli jätettävä tutkimatta, koska kantajan sijasta ylennettyjen henkilöiden täsmällisiä nimiä ei ollut mainittu.
Neljäs valitusperuste, joka perustuu virkamiestuomioistuimen tekemään oikeudelliseen virheeseen, koska se on katsonut, että huolenpitovelvollisuuden laiminlyöntiä koskeva kanneperuste oli jätettävä tutkimatta, koska valitus ja kannekirjelmä eivät olleet keskenään yhtäpitäviä.
____________